Zarándokúton – El Camino kalandok Toggle navigation
Zarándokúton – El Camino kalandok 2016.7.18. 0:55Az idei második klubestünket Kőhídgyarmaton tartottuk, vendégünk Oriskó Erzsébet volt, aki kétszer is megjárta a Szent Jakab zarándokutat.A beszélgetést, melynek a Zarándokúton – El Camino kalandok címet adtuk, nagy érdeklődés kísérte, a környékbeli településről is jött közönség. A csallóközi (Csallóközeperjes) származású Oriskó Erzsébet egészségügyi nővérként dolgozik, és elhivatottan végzi munkáját közel harminc éve. Egy könyv elolvasása után fogalmazódott meg benne, belső indíttatásként, hogy végigjárja a zarándokutat. A klubesten a moderátor, Póda Erzsébet, kérdéseire válaszolva elmondta, hogy egyre többször akadt rá a zarándokúttal kapcsolatos írásokra, információkra, és ezek mind azt erősítették meg benne, hogy neki kell vágnia az útnak. Sokszor voltak olyan pillanatai, amikor látta saját magát hátizsákkal a vállán, és olyan tájakon vándorol, ahol azelőtt még soha nem járt. A felkészülésről is kérdeztük, és kimerítő választ kaptunk. Mesélt az út egyes szakaszairól, a vándort ért nehézségekről, az érdekességekről, és a hihetetlenül szép pillanatokról is. A zarándoklat alatt szerzett tapasztalatokról és élményekről. Egy kérdésre válaszolva azt is elmondta, hogy: „Az El Caminón sosem vagyunk egyedül. Mindig akad útitárs pár órára vagy pár napra, akivel el lehet beszélgetni, illetve a helyiek is nagyon kedvesek, barátságosak és nyitottak. Mindig hittem, hogy létezik isteni gondviselés, de most már biztos vagyok benne. "
A beszélgetés részeként kézbe vehettük a zarándokútlevelet, és a térképen követhettük az útvonalat, amelyet Oriskó Erzsébet végigjárt, valamint az utakat bizonyító okleveleket is. Végül megnézhettük a vándorlás alatt készült fényképeket, majd a közönség árasztotta el kérdéseivel vendégünket. A kőhídgyarmati klubest különleges élményt nyújtott minden érdeklődő számára. Azon kívül, hogy megismerkedhettünk egy bátor, kíváncsi, kalandvágyó, merész emberrel, nővel, azt is megtudhattuk, hogy senkinek sem kell félnie a kihívásoktól. Keresni kell az új lehetőségeket, merni kell dönteni, hiszen erre van szüksége mindenkinek, aki arra vágyik, hogy teljesüljenek az álmai. Kabók Zita felvételei